**NACRT**

**ZAKONA O IZMJENAMA I DOPUNAMA ZAKONA**

**O MEĐUNARODNOJ PRAVNOJ POMOĆI U KRIVIČNIM STVARIMA**

**Član 1**

U Zakonu o međunarodnoj pravnoj pomoći u krivičnim stvarima (“Službeni list Crne Gore” broj 4/2008 i 36/2013) u članu 16 poslije stava 5 dodaje se novi stav koji glasi:

“Ukoliko je lice koje se nalazi u pritvoru radi izručenja podnijelo zahtjev za međunarodnu zaštitu, pritvor radi izručenja može trajati do pravosnažnosti odluke po tom zahtjevu, odnosno do okončanja ekstradicionog postupka.”

Dosadašnji stavovi 6 i 7 postaju stavovi 7 i 8.

**Član 2**

U članu 22 stav 3 riječi “pravo azila” zamjenjuju se riječima “međunarodnu zaštitu”.

**Član 3**

U članu 23 stav 1 riječi “niti se može primijeniti teža kazna od one na koju je osuđeno,” se brišu.

**Član 4**

Poslije glave IV dodaje se nova glava, koja glasi:

“V ZAJEDNIČKI ISTRAŽNI TIMOVI”

**Član 41a**

Državno tužilastvo Crne Gore može sa nadležnim organom druge države ili više država formirati zajednički istražni tim (u daljem tekstu: tim), sa posebnom namjenom i na ograničeni vremenski period, koji se uz uzajamnu saglasnost može produžiti, radi vođenja krivične istrage na teritoriji jedne ili više država, a posebno u slučaju kada:

a) istraga krivičnih djela, koju vodi jedna država, zahtijeva složenu i opsežnu istragu, povezanu sa drugom državom ili više njih;

b) više država vodi istrage o krivičnim djelima, čija priroda zahtijeva preduzimanje koordinisanih i usklađenih radnji uključenih država.

**Član 41b**

Zahtjev za formiranje tima može podnijeti bilo koja zainteresovana država.

Tim će se formirati u državi u kojoj se očekuje sprovođenje istražnih radnji.

Kada Crna Gora zahtijeva formiranje tima, zahtjev upućuje Vrhovni državni tužilac, na predlog državnog tužilaštva koje postupa u predmetu.

Pored podataka koje treba da sadrži zamolnica za međunarodnu pravnu pomoć, zahtjev za formiranje tima će sadržati i predloge za sastav tima.

Tim se formira sporazumom, koji potpisuje vrhovni državni tužilac Crne Gore, uz prethodnu saglasnost ministra nadležnog za poslove pravosuđa.

**Član 41c**

Tim čine članovi iz države u kojoj tim djeluje i delegirani članovi iz uključene države ili više njih.

Na čelu tima je vođa tima, koji je predstavnik države u kojoj tim postupa.

**Član 41d**

Tim postupa u Crnoj Gori pod sljedećim opštim uslovima:

a) vođa tima je predstavnik državnog tužilaštva koje postupa u predmetu;

b) tim postupa po nalozima vođe tima, a u skladu sa sklopljenim sporazumom,

c) Crna Gora obezbjeđuje uslove potrebne za rad tima na njenoj teritoriji.

Vođa tima može delegiranim članovima tima delegirati zadatke za preduzimanje određenih istražnih radnji, u skladu sa zakonodavstvom Crne Gore i uz dozvolu nadležnih organa Crne Gore i države koja je delegirala članove tima.

Ukoliko je timu potrebna pravna pomoć od države koja nije učestvovala u formiranju tima, nadležni organi Crne Gore uputiće zahtjev za pružanje pravne pomoći nadležnim organima te države u skladu sa važećim instrumentima ili aranžmanima.

Delegirani članovi tima imaju pravo da prisustvuju sprovođenju istrage na teritoriji Crne Gore, a vođa tima može, iz određenih razloga i u skladu sa zakonodavstvom Crne Gore odlučiti drugačije.

Delegirani članovi iz Crne Gore imaju pravo da prisustvuju sprovođenju istrage u drugim uključenim državama.

Delegirani članovi iz Crne Gore, ukoliko tim treba da vrši istražne radnje na njenoj teritoriji, mogu zatražiti od nadležnih organa Crne Gore da oni preduzmu te radnje i takvi zahtjevi će se razmatrati pod istim uslovima kao i zahtjevi u istragama u Crnoj Gori.

Delegirani član tima iz Crne Gore može, u skladu sa svojim nacionalnim zakonodavstvom i u okviru svojih nadležnosti, dostaviti timu informacije koje su mu dostupne u Crnoj Gori, u svrhu istrage koju tim vodi.

**Član 41e**

Informacije do kojih članovi ili delegirani članovi dolaze u toku rada u timu, a koje nadležnim organima uključenih država strana nisu dostupne na drugi način, mogu se koristiti u sljedeće svrhe:

a) u svrhu za koju je formiran tim;

b) za otkrivanje, istragu ili krivično gonjenje drugih krivičnih dela, uz saglasnost one države kojoj su informacije stavljene na raspolaganje, a koja se može odbiti samo u slučajevima gdje bi takva upotreba ugrozila krivične istrage u toj državi ili u odnosu na one u kojima bi ta država mogla odbiti pružanje pravne pomoći;

c) za sprječavanje neposrednog i ozbiljnog ugrožavanja javne bezbednosti, i ne dirajući u odredbe tačke;

b), ukoliko se kasnije pokrene krivična istraga;

d) u druge svrhe, ukoliko je to dogovoreno između država koje su formirale tim.

**Član 41f**

Države koje su formirale tim mogu se dogovoriti da, pored predstavnika njihovih nadležnih organa, odrede i druga lica koja će učestvovati u akcijama tima, u mjeri u kojoj je to dozvoljeno njihovim zakonodavstvom ili odredbama bilo kog pravnog instrumenta koji se primenjuje među njima.

Prava koja su na dodijeljena članovima i delegiranim članovima tima, neće se primenjivati na ova lica, ukoliko to države izričito ne dogovore.

**Član 41g**

Dokazi koje je u okviru tima pribavio strani pravosudni organ smatraće se zakonitim dokazima u Crnoj Gori, osim ako to nije protivno osnovnim načelima pravnog poretka Crne Gore.

**Član 41h**

U troku vršenja radnji iz čl. 41d, 41e i 41f, ukoliko se uključene države drugačije ne dogovore, delegirani članovi tima smatraće se službenim licima države u kojoj se postupa tim, u slučaju krivičnih dela počinjenih protiv njih ili krivičnih dela koja su oni počinili.

**Član 41i**

Crna Gora odgovara za štetu nastalu na njenoj teritoriji, koju je prouzorokovao tim svojim nepravilnim ili nezakonitim radom.

Ako je isplaćenu štetu prouzrokovao delegirani član, Crna Gora će zatražiti nadoknadu isplaćenog iznosa od države koja je delegirala tog člana tima.

Ako je država na čijoj je teritoriji djelovao tim nekom licu isplatila štetu nastalu zbog postupanja delegiranog člana iz Crne Gore, Crna Gora će toj državi nadoknaditi isplaćeni iznos.”

**Član 5**

U članu 42 riječi “zajednički istražni timovi,” se brišu.

**Član 6**

Ovaj zakon stupa na snagu osmog dana od dana objavljivanja u “Službenom listu Crne Gore”.

**OBRAZLOŽENJE**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o međunarodnoj pravnoj pomoći u krivičnim stvarima sadržan je u odredbi člana 16 stav 1 tačka 5 Ustava Crne Gore, kojim je propisano da se zakonom, u skladu sa Ustavom, uređuju druga pitanja od interesa za Crnu Goru.

**II RAZLOZI ZA DONOŠENJE ZAKONA**

Razlozi za donošenje Zakona o izmjenama i dopunama Zakona o međunarodnoj pravnoj pomoći u krivičnim stvarima leže u potrebi njegovog prilagođavanja novim okolnostima i dinamici promjena na planu borbe protiv kriminala sa elementima inostranosti.

To se posebno odnosi na instrumente pravosudne saradnje kao što su izručenje (ekstradicija) i zajednički istražni timovi. Takođe, cilj određenih izmjena i dopuna je prevazilaženje prepoznatih problema u praksi međunarodne pravne pomoći, kao što je zloupotreba prava na međunarodnu zaštitu lica koja se nalaze u pritvoru radi izručenja.

Zakon o međunarodnoj pravnoj pomoći u krivičnim stvarima danom stupanja Crne Gore u članstvo u Evropskoj uniji primjenjivaće se sa „trećim zemljama“, dok će sa državama članicama Evropske unije biti primjenjivan Zakon o pravosudnoj saradnji u krivičnim stvarima sa državama članicama Evropske unije.

**III OBJAŠNJENJE OSNOVNIH PRAVNIH INSTITUTA**

Glavna novina koja se uvodi ovim izmjenama i dopunama je posebna glava posvećena zajedničkim istražnim timovima, kao jednom od najefikasnijih instrumenata u borbi protiv prekograničnog kriminala, u skladu sa Drugim dodatnim protokolom uz Evropsku konvenciju o međusobnom pružanju pravne pomoći. U odnosu na odredbe ovog međunarodnog ugovora, jedina novina koju donose izmjene i dopune odnosi se na preciziranje nadležnosti za potpisivanje sporazuma o osnivanju zajedničkog istražnog tima, na način što se propisuje da sporazum potpisuje vrhovni državni tužilac Crne Gore, uz prethodnu saglasnost ministra nadležnog za poslove pravosuđa. Shodno novom rješenju, zajednički istražni timovi brišu se iz odredbe o tzv. ostalim vidovima međunarodne pravne pomoći u krivičnim stvarima.

Kada je riječ o postupcima ekstradicije, izmjenama i dopunama uvodi se mogućnost produženja trajanja ekstradicionog pritvora licima koja su podnijela zahtjev za međunarodnu zaštitu do pravosnažnosti odluke po tom zahtjevu, odnosno do završetka ekstradicionog postupka. Na taj način, obesmišljavaju se pokušaji zloupotrebe prava na međunarodnu zaštitu ovih lica, kakvih je slučajeva bilo u praksi, kroz podnošenje zahtjeva za azil uoči isteka ekstradicionog pritvora, koji po do sada važećem zakonu može trajati najduže osam mjeseci. Takođe, u skladu sa Zakonom o međunarodnoj i privremenoj zaštiti stranaca, precizira se da ministar nadležan za poslove pravosuđa neće dozvoliti izručenje lica koje uživa međunarodnu zaštitu, što je širi pojam od prava na azil u dosadašnjem rješenju. Kada je riječ o pravima izručenog lica, briše se dio odredbe kojim se propisuje da mu se neće izreći teža kazna od one na koju je osuđeno, imajući u vidu da navedeno rješenje nije u skladu ni sa međunarodnim standardima, niti sa nacionalnim zakonodavstvom.

**IV USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Izmjene i dopune Zakona o međunarodnoj pravnoj pomoći u krivičnim stvarima usaglašene su sa pravnom tekovinom Evropske unije:

* Okvirnom odlukom Savjeta od 13. juna 2002. godine o zajedničkim istražnim timovima (2002/465/PUP) i
* Okvirnom odlukom Savjeta od 13. juna 2002. godine o evropskom nalogu za hapšenje i postupcima predaje između država članica (2002/584/PUP).

Takođe, predmetne izmjene i dopune u saglasnosti su sa Drugim dodatnim protokolom uz Evropsku konvenciju o međusobnoj pravnoj pomoći u krivičnim stvarima i Evropskom konvencijom o ekstradiciji.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna dodatna finansijska sredstva u Budžetu Crne Gore.